हैदराबाद। तेलंगाना में कांग्रेस, तेलुगु देशम पार्टी (तेदेपा) और भाकपा आगामी विधानसभा चुनाव मिलकर लड़ेंगे। यह जानकारी प्रदेश कांग्रेस के अध्यक्ष उत्तम कुमार रेड्डी ने दी। तेदेपा के 35 सालों के इतिहास में ऐसा पहली बार होगा कि वह कांग्रेस के साथ किसी चुनाव में गठबंधन सहयोगी होगी। बता दें कि राज्य में जल्दी चुनाव कराने के लिए पिछले सप्ताह ही मुख्यमंत्री के चंद्रशेखर राव ने विधानसभा भंग कर दी थी। तीनों पार्टियों के नेता यहां एक होटल में मिले, जिसके बाद इन लोगों ने गठबंधन का एलान किया। कांग्रेस के प्रदेश अध्यक्ष उत्तम कुमार रेड्डी ने कहा कि वह सत्तारूढ़ तेलंगाना राष्ट्र समिति (टीआरएस) को हराने के लिए इस गठबंधन में और पार्टियों को लाने की कोशिश करेंगे।